એ કોઈ પણ હોઈ શકે છે...અલ્પા, વંદના, કિન્નરી, માયા, ફાતિમા, આલિયા, એલિસા, ગ્લોરિયા. કોઈપણ. એ તમારી બહેન હોઈ શકે છે અને ભાભી પણ. ગર્લફ્રેન્ડ બી હોઈ શકે. પત્ની કે દીકરી પણ હોઈ શકે. મમ્મી, માસી કે ફોઈ પણ હોઈ શકે. બ્રાહ્મણ, વૈશ્ય, ક્ષત્રિય, દલિત, આદિવાસી, શિયા, સુન્ની, રોમન કેથોલિક કે પ્રોટેસ્ટન્ટ, ઈઝરાયેલી કે ફિલીસ્તીની, યુરોપિયન કે મેક્સિકન, ભારતીય કે પાકિસ્તાની. કોઈપણ. તેનું નામ, તેની સાથેનો તમારો સંબંધ, તેની રાષ્ટ્રીયતા, ધાર્મિકતા-ગમે તે હોય પણ એ બિચારીની એક યુનિવર્સલ-પ્રાકૃતિક સમસ્યા છે. ઘણી વખત તેની લાખ સાવધાની છતાં અનપેક્ષિત-અણધારી રીતે બે પગ વચ્ચે લોહીઝાણ પીડા ઉપસી આવે છે અને કામના સ્થળે કે જાહેરમાં તેની એ સ્થિતિ તેને શરમમાં મૂકી દે છે. કેવળ ભગવાન અયપ્પાનું મંદિર કે કોઈ મજાર કે ચર્ચ તેની આ શરમને હડધુત કરતું હોય તેવું નથી. પૂરો સમાજ તેની આ સ્થિતિ અંગે હસે છે, મજાક લે છે, ઠેકડી ઉડાવે છે અને ભદ્દી કોમેન્ટ કરે છે. .